1.ΑΠΟΣΤΑΣΕΙΣ ΔΕΞΑΜΕΝΩΝ ΜΕΤΑΞΥ ΤΟΥΣ Α.ΟΜΑΔΕΣ ΔΕΞΑΜΕΝΩΝ Δεξαμενές διαμέτρου μικρότερης ή ίσης των 10 μέτρων, απέχουσες μεταξύ τους αποστάσεις μικρότερες των καθοριζομένων στο Π.Δ. 44/1987 και εφόσον το σύνολο της χωρητικότητάς τους δεν υπερβαίνει τα 8.000 κυβ. μέτρα, θεωρούνται ως μια δεξαμενή κατά τον υπολογισμό της μέγιστης απαιτούμενης παροχής στη δυσμενέστερη περίπτωση φωτιάς, σύμφωνα με τις απαιτήσεις της παρ. 4.4.9.6. Εάν το σύνολο της χωρητικότητάς τους δεν υπερβαίνει τα 3.000 κυβ. μέτρα και η απόσταση της οποιασδήποτε ακραίας δεξαμενής της ομάδας από την πλησιέστερη γειτονική εκτός ομάδας, είναι μεγαλύτερη ή ίση των 8 μέτρων, καθώς και αν το σύνολο της χωρητικότητάς τους υπερβαίνει τα 3.000 κυβ. μέτρα (μέχρι 8.000 κυβ. μέτρα) και η παραπάνω απόσταση είναι μεγαλύτερη ή ίση των 13 μέτρων, δεν απαιτείται για την ομάδα των δεξαμενών άλλο πρόσθετο μέτρο πυρασφάλειας. Εάν η οποιαδήποτε δεξαμενή περιέχει καύσιμο κατηγορίας Ι ή ΙΙ και οι παραπάνω αποστάσεις είναι μικρότερες των 8 ή των 13 μέτρων αντίστοιχα και μέχρι 5 μέτρα, θα διαχωρίζεται η ακραία δεξαμενή της ομάδας από την πλησιέστερη εκτός ομάδας, με πυράντοχο τοίχο ύψους ίσου προς τα 4/5 του υπεράνω του φυσικού εδάφους ύψους της υψηλότερης των δύο δεξαμενών. Σε περίπτωση που ο πυράντοχος τοίχος δεν μπορεί να κατασκευασθεί για τεχνικούς λόγους (π.χ. ακαταλληλότητα εδάφους κ.τ.λ.), καθώς και στις περιπτώσεις που οι παραπάνω αποστάσεις είναι μικρότερες των 5 μέτρων, τότε η πλησιέστερη γειτονική δεξαμενή θα λαμβάνεται προσθετικά υπόψη κατά τον υπολογισμό της μέγιστης απαιτούμενης παροχής στη δυσμενέστερη περίπτωση φωτιάς, σύμφωνα με τις απαιτήσεις της παρ. 4.4.9.6. Σ’ αυτήν την περίπτωση και οι δεξαμενές που περιέχουν προϊόντα κατηγορίας ΙΙΙ πρέπει να διαθέτουν μόνιμο ή ημιμόνιμο αφροποιητικό σύστημα. Β.ΜΕΜΟΝΩΜΕΝΕΣ ΔΕΞΑΜΕΝΕΣ Δεξαμενές διαμέτρου μεγαλύτερης των 10 μέτρων καθώς και δεξαμενές διαμέτρου μικρότερης ή ίσης των 10 μέτρων, που θα μπορούν όμως να συμπεριληφθούν σε κάποια ομάδα δεξαμενών, θεωρούνται μεμονωμένες. Εάν η οποιαδήποτε δεξαμενή περιέχει καύσιμο κατηγορίας Ι ή ΙΙ και απέχει από γειτονικές της δεξαμενές αποστάσεις μικρότερες από τις καθοριζόμενες στο Π.Δ. 44/1987 και μέχρι 5 μέτρα, πρέπει να διαχωρίζεται από αυτές με πυράντοχο τοίχο ύψους ίσου προς τα 4/5 του υπεράνω του φυσικού εδάφους ύψους της υψηλότερης των δύο δεξαμενών. Σε περίπτωση που ο πυράντοχος τοίχος δεν μπορεί να κατασκευασθεί για τεχνικούς λόγους καθώς και σε περίπτωση που οι αποστάσεις αυτές είναι μικρότερες των 5 μέτρων, τότε οι δεξαμενές αντιμετωπίζονται αντίστοιχα όπως στην παραπάνω παρ. Α. 